title: https://www.yuzaki.com/2023/01/genehicbir/
article: گنە هیچ بر شیئی ، تام ایدەمدم
  عثمان طاش
  بر عمر خرجادم یالان دنیایە ،
  گنە هیچ بر شیئی ، تام ایدەمدم …
  چلە چكدم ، بل باغلایوب خولیایە ،
  گنە هیچ بر شیئی ، تام ایدەمدم …
  اوقوللر بیتیروب دیپلومە آلدم ،
  نیجە مال ملك ، مقام صاحبی اولدم ،
  بر خیلی ظاهری بیلگی یە طالدم ؛
  گنە هیچ بر شیئی ، تام ایدەمدم …
  دڭزلری گچوب ، طاغلری آشدم ،
  بر لیلا اوغرینە چوللر طولاشدم ،
  صاییسز مجازی عشقلرە دوشدم ؛
  گنە هیچ بر شیئی ، تام ایدەمدم …
  باقییی اونوتوب ، فانییی سچدم ،
  نفس ایستەدكجە ، هپ ییوب ایچدم ،
  ساختە ذوقلر ایلە كندیمدن گچدم ؛
  گنە هیچ بر شیئی ، تام ایدەمدم …
  صوڭندە أولنوب ، بر یووە قوردم ،
  موتلو اولمق ایچون چوق امك ویردم ،
  بابالق ، ددەلك ، حظّنە واردم ؛
  گنە هیچ بر شیئی ، تام ایدەمدم …
  آڭلادم كە عاجز ، مسكین ، بر قولم ،
  « حی » دن گلوب « هو » یه گیدرمش یولم ،
  بر باقدم ، قاپویە طیانمش ئولوم ؛
  گنە هیچ بر شیئی ، تام ایدەمدم …
  پشیندن قوشدیغم ، سرابمش مگر ،
  اوڭا گوڭل ویرن خرابمش مگر !
  عثمانم صوڭ طوراق ترابمش مگر ؛
  گنە هیچ بر شیئی ، تام ایدەمدم …